Bemaking van vuurwapens in testament en die bewaring daarvan - Jy en die RegJy en die Reg
Tuis › Artikels › Bemaking van vuurwapens in testament en die bewaring daarvan
Die oordrag van 'n vuurwapenlisensie behoort glad nie die boedelberedderingsproses te vertraag nie. Soos enige ander bate in die boedel, moet daar 'n waardasie op die vuurwapen gedoen word as deel van die beredderingsproses en die wapen word dan as 'n bate in die likwidasie- en distribusierekening aangedui.
Verder moet die erfgenaam van die wapen die nodige bevoegdheidsertifikaat bekom, net soos wanneer hy die wapen op enige ander wettige wyse sou verkry. Die proses is dus in hierdie opsig dieselfde as wanneer 'n mens die wapen sou verkoop. Sodra die erfgenaam dan die bevoegdheidsertifikaat het, kan die eksekuteur die nodige oordragvorms onderteken om sodoende die lisensie op die erfgenaam se naam te registreer.
Die verkryging van 'n bevoegdheidsertifikaat kan wel soms 'n paar maande neem, maar omdat dit slegs 'n paar maande is, behoort dit nie ander dele van die boedelberedderingsproses op te hou of te vertraag nie. Die res van die boedel kan afgehandel word.
Hoe gemaak met die bewaring van die vuurwapen, totdat die erfgenaam sy lisensie vir die vuurwapen het en besit daarvan kan neem?
Daar berus 'n plig op die eksekuteur van 'n boedel om te sorg dat die vuurwapen intussen, totdat dit oorgedra word aan die erfgenaam, deur iemand in veilige bewaring gehou word. Hiervoor benodig hierdie persoon 'n tydelike bewaringspermit. So 'n tydelike bewaringspermit kan deur enige iemand met 'n vuurwapenlisensie by die Suid-Afrikaanse Polisie verkry word. Die houer van hierdie tydelike bewaringspermit moet die vuurwapen dan in 'n veilige kluis stoor. Omdat hierdie permit slegs tydelik is, mag die houer van hierdie permit ook nie die vuurwapen gebruik nie.
'n Ander opsie sou wees om die wapen by 'n wapenhandelaar in veilige bewaring te plaas, totdat die erfgenaam die lisensie op sy naam oorgedra het. Die meeste wapenhandelaars sal 'n fooi vir sodanige bewaring vra. Die ander moontlike opsie sal wees om die vuurwapen te vernietig.